User talk:মিশকাত উজ্জ্বল/sandbox

কবিতা
শোকার্ত ঈদ ।। মিশকাত উজ্জ্বল

মাল্টিন্যাশনাল কোম্পানির পণ্যের মতো ঈদ কি বিজ্ঞাপিত হবার জিনিস—প্রচারিত হবে চ্যানেলে চ্যানেলে, মসজিদে? তোমরা যারা আকাশে চাঁদের মতো বাঁকা অ্যাম্বুশকৃত অলৌকিক বস্তুটি দেখে 'ঈদ মোবারক' 'ঈদ মোবারক' বলে চ্যাঁচাচ্ছ, চাঁদ সে নয় আদৌ; আমার হৃদয়াকাশে ঊদিত কষ্টের গভীর ক্ষত! তোমাদের কান ঝালাপালা-করা এসব হই-হল্লা বন্ধ কর, বন্ধ কর।

তোমাদের আজ ঈদ মোবারক— আমার প্রিয়জন হারানো অবর্ণনীয় কষ্ট—হৃদয়বিদারক! যখন শুনি "রমজানের ঐ... এলো খুশির ঈদ" আমার তখন প্রচণ্ড রাগে শরীরের শিরা-উপশিরায়, হৃদপিণ্ডে ও রক্তে, রন্ধ্রে রন্ধ্রে প্রলয়ের ঝড় বয়ে যায়। বিক্ষোভে আক্রোশে ফেটে পড়ি আমি; ইচ্ছে করে মগডাল থেকে আম পাড়ার মতো করে আকাশ থেকে চাঁদটাকে ছিড়ে আনি একটানে। কুকুরের মতো ঘেউ ঘেউ করে চোর তাড়ানোর মতো করে তাড়িয়ে দিই ঐ সমস্ত 'ঈদ মোবারক' বাজারজাতকারি এজেন্টদের। সে আমার পাশে নেই—আমার কোন ঈদ নেই, আনন্দ নেই, অনুভূতি নেই; কারও প্রতি কোন শ্রদ্ধাবোধ নেই।

আমি আজ কালবৈশাখী, সাইক্লোন, টর্নেডোর চেয়ে কম ভয়ঙ্কর কিছু নই— সুনামি, সিডর, আইলা, নার্গিস, মহাসেন-এর চে'ও ভীষণ ধ্বংসযজ্ঞ প্রত্যাশী! আজ যে-ই বলবে 'ঈদ মোবারক' আমার সামনে, তার মুখে মেখে দেবো চুনকালি। আমি চাই বাহারি রঙিন পোশাকের পাশাপাশি পরুক কালো কুর্তা, কালো ব্যাজ—আজ সবাই।

শোকের আবহ জেগে উঠুক শহরময়... সংসদে উঠুক শোক প্রস্তাব—পালিত হোক এক মিনিটের নীরবতা।

সে আমার পাশে নেই—আমার কোন আনন্দ নেই, অনুভূতি নেই; বিরহ ব্যতীত কোন কিছুর প্রত্যাশা নেই—চোখের জল ছাড়া কোন সম্বল নেই। আমি আজ সদরঘাটে, লঞ্চ-টার্মিনালে, রেলস্টেশনে, পার্কের বেঞ্চে ও ফুটপাতে শুয়ে থাকা ছিন্নমূল মানুষদের চে'ও উদ্বাস্তু, ভিখিরির চেয়ে ভিখিরি— নির্বাসিতের চেয়েও ভীষণ নিঃসঙ্গ!

তোমাদের আজ নীলাকাশে রূপালি ঈদের চাঁদ আমার নীলকষ্ট, বেদনার দীর্ঘশ্বাস—অনন্ত অতলান্ত বিষাদ... মিশকাত উজ্জ্বল (talk) 17:17, 8 June 2019 (UTC)